Moche
Moche, Mochica, kultur på Perus nordkyst, ca. 200-850, tidligere kendt som Tidlig Chimu. Moche dominerede ørkenområdet fra Piura i nord til Huarmey i syd; Cerro Blanco var det administrative og religiøse centrum. Moche var en af de tidligste statsdannelser i Peru, og der opførtes mange militæranlæg; målet for Moches erobringspolitik var at få mere landbrugsjord indlemmet. Der opførtes store kunstvandingsanlæg og akvædukter, og Moche byggede de største kendte pyramider af soltørrede sten (adobe) i den nye verden, Huaca del Sol og Huaca de la Luna, templer med vægmalerier og begravelsespladser.
Samfundet var et klassedelt fyrstepræstedømme. Der er fundet rige fyrstebegravelser, hvoraf "Herren af Sipan", fundet i 1987, er den rigeste. Bondebefolkningen boede i spredte bebyggelser for foden af bjergene.
Guldsmede- og pottemagerkunsten var udviklet til et meget højt stade, og portrætkunsten i keramikken er enestående. Karakteristiske er de såkaldte stigbøjlekar, formet som realistiske skildringer af figurer og figurgrupper, hoveder, dyr, huse, afgrøder m.m., der giver et alsidigt billede af livet i Moche-kulturen.